**Сөздің тазалығы**

Сөздің тазалығы дегеніміз – сөйлеушінің немесе жазушының әдеби тіл нормасын сақтаумен бірге, ана тілінің мүмкіндігін пайдалана білу.

Тіл тазалығының да тілдің дұрыстығына ұқсас кейбір жерлері кездеседі. Тілдің мәдениетінің ең басты коммуникативтік сапаларының бірі болғандықтан, сөздің тазалығына ерекше мән беріледі. Дәлірек айтқанда, сөзді қолданғанда, баламасы бар сөздердің әдеби тілге қатысты бірден-бір ұғынықты ана тілінің тазалығын танытатын сөзді таңдай білу керек. Былайша айтқанда, тілді шұбарлауға бармаған жөн. Ал, тілдің тазалығын бұзатын, оған нұсқан келтіретін факторлар аз емес. Оларға, мәселен, ана тіліндегі баламасы бола тұра, басқа тілдерлен енген сөздерді қалай болса солай жұмсау (варваризмдер), жергілікті мәні бар сөздерді (деалектизмдер) талғамсыз қолдану, мамандыққа байланысты шағын ортада кездесетін сөздер (профессионализмдер), сондай-ақ құрбы-құрдастардың, әзіл-қалжыңы аралас адамдардың арасында сөзге кірістірілетін тілдік құралдар (жаргонизмдер) сияқты жайлар жатады.

Әрине, бұл аталғандар мүлдем қолданыстан шығып қалуға тиіс деген жаңсақ ұғым тумасқа керек. Әңгіме олардың жөнсіз пайдаланыла бермеуінде болып отыр. Ал, көркем шығармадағы кейіпкер сөздерінде, тиісті ортаға байланысты олардың жұмсалу реттері болатынын теріске шығармаған жөн.

Тіл тазалығына кедергі келтіретін жайлардың бірі – варваризмдер. Бұл құбылыс қазақ тілінде баламасы бола тұра орыс сөздерін қолдануда байқалады.

Таза ана тілін шұбарлайтын екінші фактор – жергілікті тіл ерекшеліктері. Шындыққа келгенде, диалектизмдер де ана тілінің байлығын, кең тынысын, зор ауқымын танытады. Алайда, бұл – статистикалық тұрғыдан алғанда жай. Тұтастай алғанда, жергілікті тіл ерекшеліктеріне тосырқай қарау, жатсыну дұрыс та болмас. Қазақтың белгілі сөз шеберлерінің талайы тілімізде диалектілік құбылыстардың бар екеніне күмән туғызады. Ол – жекелеген авторлардың пікірі делік, ал диалектизмдердің біздің тілімізде де бар екендігін үлкенді-кішілі ғалымдарымыз ондаған жылдар бойы дәлелдеп келе жатыр.

Тіліміздің байлығының көрінісі бола тұра, диалектизмдердің қолданылуында белгілі заңдылықтың сақталғаны дұрыс. Атап айтқанда, жергілікті ерекшелігі бар сөздерді бірден әдеби тіл ретінде қолданылудың біршама қиындығы бар, себебі тыңдарманға немесе оқырманға бірден түсінікті бола бермейді. Тіпті әңгіме диалектизмнің түсінікті немесе түсініксіздігінде ғана емес, дағдыдағы қолданыста болмаған соң, тіл шұбарлаушылық көзге ұрып тұрады. Кейбір жағдайда күлкі туғызуы әбден мүмкін. Мәселен, шығыстың қазағы таңданарлық құбылысқа не әлдебір нәрсеге эмоциялық күйін «көрім» деген сөзбен білдіріп тұрса, тыңдаушысының (бұрын бұл сөзді естіп, оқымаған болса) бей-жай тыңдап тұруы екіталай. Сондай-ақ, оңтүстік қазағының «биыл төрт бөлмелі жақсы там тұрғызып алдық» деген сөйлемін естіген солтүстік қазағының төбе шашы тік тұруы ғажап емес, өйткені солтүстік аймақта «там» сөзі тек о дүниелік болып кеткен адам адам басына қойылатын үй туралы түсінеді.

Ауызекі сөйлеуде болсын, салқынқанды хабарларды жазуда болсын кәсіби сөздер мен кеңсе қағаздарына тән сөздерді, сөз тіркестерін (канцеляризмдер) қолдануда тілдің тазалығына белгілі дәрежеде нұқсан келтіреді. Мәселен, экономика мен шаруашылықтың, мәдениеттің әр саласында пайдаланылуға тиісті сөздердің сол тиісті салалардың мамандарына түсінікті болары мәлім, ал олар қалың көпшіліктің, қабылдауына оңтайлы бола бермейді. Жаңадан пайда болып жатқан сөздерді (неологизмдерді) жұмсағанда да осы әдебиет беттерінен жиі кездестіргенімізбен, *интеграция, конфронтация, спикер* тәрізді сөздерді баршаның бірдей түсінуі қиын шығар. Сондықтан мүмкіндігінше ол сөздерді қолданғанда, жақша ішіне қазақша баламасын келтіріп немесе ауызша сөйлеу ретінде қысқаша болса да түсініктеме бере кетудің артықшылығы жоқ. Ондай түсініктеме болмаса, екі жақты жағымсыз жайға тап болатынымыз шындық: біріншіден, айтып тұрған сөздеріңізді көпшілік қабылдай алмаған соң, алға қойған мақсат та орындалмайды; екіншіден, сол сөздерді айтып тұрған кісі туралы да (білгішсінген, аудиторияны меңгере алмаған немесе өзінің білетінін барлығы да білуге тиіс дегендей) көңілге қонымсыз ой тууы мүмкін. Тіл мәдениетіне әркімнің сөйлеу әдептілігі ғана емес, психологиясының да қатысы бары сөзсіз.

Тіл мәдениетіне біршама нұқсан келтіретін тағы бір жай – жаргонизмдер. Жаргонизмдер жолдас-жораның, қатар құрбының арасында немесе үлкен-кіші болса да, әзілдері жарасқан адамдардың бір-бірімен тіл қатысқанда айтатын қалжың-оспақ сөздері болып табылады. Бір-бірін түсінетін мұндай адамдар ондай сырт көзге байқалатын оспадар, дөрекі сөздерге мән бере қоймауы мүмкін, бірақ ондай сөздерді қалың қауымға, көпшілік ортасына арнап айтудың қисыны жоқ. Демек, жаргонизмдер шағын ортада пайдаланылады, сондықтан да оларды көпшілік орындарда қолданудың әдепсіздігі өзінен-өзі белгілі болып отырады.

**Тілдік орта үшін күрес**

Тіл мәдениеті мен сөз мәдениеті саласындағы зерттеулердің бағыты, я болмаса аспектісі ретінде қалыптасып келе жатқан лингвоэкология негізінен тілдік орта мәселесін, оның өзгеру, даму динамикасын, тілдің дамуына, тілді қолдануға теріс әсер ететін себептерді, түрткіжайттарды зерттейді. Лингвоэкология сондай-ақ тілдің баюын, қарым-қатынас жасаудың әлеуметтік тәжірибелерін жетілдіру жайттарын да қарастырады.

**Тілдік орта** лингвоэкологиялық зерттеудің түпқазығы болып саналады. Ал тілдік орта дегеніміз – қоғам мүшелерінің тілдік санасының қалыптасуына ықпал ететін, тілдік жүйенің жай-күйі мен сол тілді қолданудың қоғамдық-тілдік тәжірибесі, тілдің қоғамдағы болмысына, оның дамуы мен қызмет етуіне әсер ететін экономикалық, идеологиялық, мәдени, әлеуметтік-психологиялық, этнопсихологиялық факторлардың жиынтығы.

А.П.Сковородниковтың айтуынша, соңғы жылдары зерттеушілер тіл экологиясына ерекше көңіл бөле бастады: «Для выделения лингвоэкологии как особого направления лингвистических исследований в настоящее время как будто есть все основания. Проблематика лингвоэкологии с большой полнотой охарактеризована в последние годы в ряде работ Л.И. Скворцова, который одним из первых среди отечественных русистов стал устойчиво употреблять термины «экология языка», «лингвистическая экология». Лингвоэкологическими по своей проблематике являются работы многих современных русистов, например: В.П.Григорьева, С.И.Виноградова, В.В.Колесова, Ю.Н.Караулова, В.К.Журавлева, В.Г.Костомарова и ряда других авторов» [148].

Экономикалық саясат жағынан қаншама тиімді болса да қоршаған ортаны күйзеліске ұшырататындай іс-әрекетке, мейлі ол үлкенді-кішілі кәсіпорын, жеке адамның шаруашылығы болсын, өркениетті елде заңмен шектеу қойылатыны, қоршаған ортаға зияны мен зардабын тигізетін әрекетке тыйым салынатыны белгілі.

Бұл айтылғандардың тек өндіріс саласына ғана емес, тілдік ортаға да қатысы бар. Өйткені тіл – адамның тіршілік ортасы, белгілі бір қоғамдастықтың, ұлттық ұжымның рухани тіршілік ортасы. Қай-қайсымыз болсақ та белгілі бір тілдік ортада өмір сүреміз. Сол ортаны жұтатпай, аздырып-тоздырмай көркейту, көріктендіру, мәденилендіру сол тілдік ортадағы адамдардың рухани өсіп-жетілуіне, дамуына игі ықпалын тигізеді.

Жан-жануарлардың, өсімдіктердің өсіп, өніп көбеюі қоршаған табиғи ортаның саламаттығына байланысты болса, адамдардың да рухани дамуы ана тілі деп аталатын тілдік ортаның сау-саламаттылығына тікелей тәуелді. Сондықтан лингвоэкология ана тіліне ұлттық мәдениеттің қазынасы деп аса зор сүйіспеншілікпен қарауды негізге алады.

Тілдің толып жатқан мәселесін экологиялық тұрғыдан қарастырудың мәні айрықша. Тілді тұтынушының, яғни тілдік тұлғаның, тілдік субъектінің ана тіліне деген сүйіспеншілік сезімін, тілдің өткендегісі, бүгінгісі, болашағына деген жауапкершілік сезімін тәрбиелеуде де лингвоэкологияның міндетіне жатады.

Қазақ тілі – қазақ халқының мәдени жадын, тарихи жадын жинақтаушы, сақтаушы, ұрпақтан-ұрпаққа жеткізуші, оларды қайта жаңғыртушы, ұрпақ пен ұрпақтың рухани дүниесін сабақтастырушы ретінде қазақтілділердің экологиялық рухани ортасы.

Тіл, бір жағынан, биологиялық, бір жағынан, әлеуметтік ағзаның аса маңызды бөлігі. Кез келген организмнің қоршаған ортамен қарым-қатынасы болады. Осы қарым-қатынаста жинақталған әртүрлі факторлардың органикалық, органикалық емес организмдерге игі немесе кері әсер ететінін қарастыратын, адамзат қоғамының өзі тіршілік етіп отырған ортамен өзара қарым-қатынасын зерттейтін ғылыми бағыттардың жиынтығы – *экология* деп аталады.

Жергілікті (диалектілік), аймақтық тіл (диаспора тілі) ерекшеліктеріне, ескі жазба тіл элементтеріне ыждағаттылықпен қарап, оларды әдеби тілді байытудың көзі деп бағалау аса қажет. Өйткені *егемен, сынып, пайыз, құжат, мәтін, шәкіл* т.б. тәрізді қайта жаңғырған жаңалықтарға жатсына қарайтын көзқарас та бар.

Лингвоэкология тілдік ахуал (ситуация) мәселесін де қарастырады. Мысалы, қоғамдағы қостілділік, үйлесімді қостілділік пе, үйлесімі бұзылған қостілділік пе, сыңаржақ қостілділік пе, ана тіліміздің тынысын, қызмет аясымен өрісін тарылтып отырған, болмаса, үйлесімді қостілділік пе? Қостілділіктің тілдік ортаға қолайсыз тиетін факторларын айқындау лингвоэкологияның қарастыратын қырларына жатады.

Лингвоэкология тұрғысынан қарағанда байырғы, қазіргі көркем әдебиеттің классикалық үлгілері – шығармашылықтың қайнар көзі, қоғамдағы реттеуіш, бағыттауыш рухани күші, гуманитарлық білім, жеке тұлғаға тәрбие беретін мектеп. Сондай-ақ көркем әдебиеттен өркениеттің, мәдениеттің, сөз өнерінің ерекшеліктерін бойына жинақтаған ұлттық тілдің сипатын танытатын, даму тарихын көрсететін лингвистика ғылымы да қоғамның тіл тіршілігінен шығармашылық нәр алатын қайнар көзі. Қоғамның тіл тіршілігін реттеп, жөнге салушы ретінде қызмет атқаруға тиіс.

Біздің өмір сүріп отырған ортамыз, соның ішінде тілдік ортамыздың дені саламатты, жемісті, өнімді, әртүрлі зиянды қоспалардан таза, жаңару мен жаңғыруға, рухани түлеуге жарамды болуға тиіс.

Тілдің саламаттылығы өзімізге байланысты. Болашақ буын үшін оны таза сақтап, ғасырлар бойы жиналған байлықтан шашау шығармай, аманатын жеткізу – қасиетті борышымыз.

\* \* \*

Сөз мәдениетінің экологиялық аспектісінде адамгершілік, ізгілік элементтері қоса жүреді. Тілдік қарым-қатынас, коммуникацияда тілдесушілердің адамгершілік сезімі тапталмауға, қоғамдық, моральдық-этикалық принциптер бұзылмауға тиіс.

Лингвоэкология тілдің дамуының объективті бет-бейнесін көрсете білуге тиіс. Оған төніп отырған қауіп жөнінде қоғамға дабыл қағып, әдеби тілдің тағдырына адамдар, қоғам тіршілік етіп отырған тілдік орта қамқорлыққа алынып, қорғалуға тиіс.

Лингвоэкологияның міндеті мен қарастыратын мәселелерінің құрамына қоршаған тілдік ортаны әртүрлі ластанудан сақтау, тазалау, сондай-ақ лингвистикалық нигилизммен күрес те енеді.

Гуманитарлық білімді бағаламау, қоғамның, әсіресе, прагматикашыл көңіл күйдегі жіктерімен, технократтардың гуманитарлық білімді жоққа шығарушылық көзқарастырымен де күресу, қазіргі қоғамның барша салаларын гуманизациялауға негіз болатын, ағарту істеріне ұйтқы болатын филологиялық білім беру аса қажет.

Рухани, мәдени құндылықтардың дені тілде, тілдің лексика-фразеологиялық, паремеологиялық жүйесінде сақталған. Ендігі жерде, жаћандану кезеңінде халықтың, ұлттың тағдыры сол құндылықтарды сақтауда, сақтап қана қоймай, оларды заманға сай игеріп, игілікке айналдырып алуына байланысты.

Қазақ халқында қайырымдылық, инабаттылық, ізгілік, жанашырлық, обал, сауап, қанағат, рақымшылық, ілтипаттылық, төзімділік т.б. моральдық-этикалық категорияларға қатысты іргелі ұғымдар өзінің қоғамдағы салмағын жоғалтып алмауға тиіс. Бұлар **–** қай кезде болмасын, рухани жақтан қайта түлеуге, моральдық қағидаларымызды дамытуға аса қажетті құндылықтар.

Лингвоэкологияда қарастырылатын мәселелердің бірі **– тілдік ортаның сөз тазалығы.** Дөрекі, былапыт, боқтық сөздер **–** қоғамның, жеке адамның рухани саламаттылығына зиянын тигізетін дерттің бірі. Қазіргі қоғамда бұлардың жарыққа шығып, ашық түрде айтылу (легизациялану) қаупі жоқ емес. Телеэкранда көрсетілетін мазмұны төмен шетелдік фильмдер, видеофильмдердің әсерінен жастар арасында дөрекі, былапыт сөздер етек ала бастады.

Қоршаған тілдік ортаның сөз тазалығына нұқсан келтіретін сөздің тағы бір түрі **–** жаргон сөздерге орынсыз әуестенушілік. Әсіресе өткен ғасырдың 90-жылдарынан бастап қазақ жастарының тілі жаргон сөздерге үйірсектене бастады.

Сөйтіп, сөз экологиясы тілдік ортаны бейпіл сөздерден, шеттілдік сөздерді уәжсіз қолданудан, жаргон сөздерден, құнтсыздықтан кететін қателерден таза ұстау үшін күреседі.

Лингвоэкологияда **тіл басқыншылығы** деген ұғым бар. Бөгде тіл басқыншылығы ана тіліміздің тілдік ортасын тарылта бастайды. Тіл өз «үйінде», өз «мекенінде» зардап шегеді. Бөгде тіл алдымен басқару, ақпарат, ғылым-білім саласында үстемдік етіп салтанат құрады. Мұның өзі ұлттық тіліміздің интеллектуалдық, танымдық, ақпараттық әлеуетін әлсірете бастайды. Ондай тілдің әлемдік қоғамдастықты былай қойғанда, өз ортасында, өз «үйінде» («ЭКО»-сында) абыройы да, беделі де төмен болады да өзге емес, өз ұлы ана тілін аяқ асты етеді. Сөйтіп, бөгде тіл басқыншылығы тілдік ортаны бұзып, ірітіп-шіріте бастайды. Сондықтан тілдік ортаға зардабын тигізетін тіл басқыншылығына қарсы күрес негіздерін айқындау шараларын белгілеу лингвоэкологияның аса маңызды мәселелеріне жатады.

Мәдени-тілдік ортаның 20**-**30-жылдардан бастап шеттілдік сөздерге бауыр баса бастауының алды тілдік ортадағы созылмалы сырқатқа айналды. Сол кезеңдегі тілдік ортаның шұбарлануын Б.Майлин «Мұсадан хат келді» әңгімесінде көркем тілмен шынайы зерделеген:

*Мұса – орысша оқыған жігіт. Өзгерістен бері қызметке кірмей елде жүрсе де, губернелік қазақ кемесиесі шақыртып алып жұмысқа қосқан. Мұса губернеде қызметте.*

*Мұсаның үйі, елі екі-үш айдан бері көрмей, Мұсаны сағынып жүрген. Бір күні Мұсадан хат келді.*

**–** *Мұсадан хат келді! – деп балалар жүгіріп жүріп бүкіл ауылды хабарландырып болды. «Қадірлі баланың» хатын оқып, хабарын білгелі кемпір-шалдар бүкшеңдеп, қатын-балаға шейін қалмай жиылды.*

*Хат қазақша жазылған. Мұсаның әкесі Байғабыл азырақ хат танитындығы бар, хатты оқи бастады. Хаттың сөзі мынау: «Ассалаумағалейкүм, әке! Әжеме сәлем! Ауыл көршіге де дұғай-дұғай сәлем дерсіз!Ең басында айтар сөзіміз үшбу дүр: қызметке кірдім. Айлық жалуыниам 90 сом. Күніне 8 сағат занимайтса етем. Қаланың бір удобны жерінен – тсентрден куәртир алдым».*

*Байғабыл отағасы соңғы сөздерге түсіне алмай азырақ мүдірді. Жанындағы қатыны төніңкіреп:*

*– Бапасы-ау, немене қылдым деп айтады дейсің? – деп қарай қалды. Байғабыл тағы оқуға кірісті: «Риуәлиутсиеден бері күләткісі елементтер жабысумен келеді уылысқа. На дынах басталады переуибұр. Сондықтан бұл переуибұрда қулатскі елементтер местіні уылыстан керек қуылуы». Байғабыл хаттың осы жеріне шейін сүрініп-қабынып зорға жетті. Не дегеніне оқушы Байғабыл да, тыңдаушы жұрт та түсіне алмады.*

*– Мұсажан «денім сау» деп пе? – деп бір кемпірлеу әйел Мұсаның шешесіне қарады. Байғабыл басын қасыды.*

*– Күнде өзгеріп жатқан заман ғой, балалар заманның ағымына түсіп, тіл тауып алғанын көрмейсің бе? Біз, шалдар, жастардың жаңа тіліне қайдан түсіне қалайық, – деп Байғабыл отағасы күрсінді.*

*– Жаңа тілімен бізге жазбай-ақ қойса қайтеді екен, бізге осы қазақтың ескі тілі-ақ түсінікті, – деді бір отағасы.*

*Мұсаның хаты сағатында бүкіл ауылды ойпан-тойпаң қылды.*

*Мұсадан хат келді.*

*Аман ба екен?*

*Аман көрінеді. Хатына түсінген жан жоқ, жаңа тіл тауып алыпты.*

*Жаңа тіл? Қазақ тілін қайтеміз?* (Малай. «Ауыл», 18.10.1924).

Шеттілдік сөзге орынсыз әуестенушіліктің салдарынан байырғы төл сөздеріміз сөз қолданыс алаңынан ығысып, шетқақпай болып қалды. *Санат* (категория), *құжат* (документ), *мәтін* (текст), *сынып* тәрізді ондаған байырғы сөзді тілдік орта өгейсіп қалды.